**Ministru kabineta noteikumu projekta “Grozījumi Ministru kabineta 2012.gada 11.decembra noteikumos Nr.839 “Nodrošinājuma valsts aģentūras nolikums”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta (turpmāk – projekts) mērķis ir precizēt Nodrošinājuma valsts aģentūras (turpmāk – aģentūra) funkcijas un uzdevumus valsts materiālo rezervju jomā atbilstoši Iekšlietu ministrijas deleģējumam, lai nodrošinātu valsts materiālo rezervju veidošanu un pārvaldīšanu iekšlietu nozarē atbildoši Valsts materiālo rezervju likumā noteiktajam.  Projekts stāsies spēkā atbilstoši Oficiālo publikāciju un tiesiskās informācijas likumā noteiktajai kārtībai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valsts pārvaldes iekārtas likuma 13.pants, 16.panta pirmā un otrā daļa.Valsts materiālo rezervju likums, kas stājās spēkā 2019.gada 1.janvārī.Ministru kabineta 2003.gada 29.aprīļa noteikumu Nr.240 “Iekšlietu ministrijas nolikums” 4.2.apakšpunkts.Iekšlietu ministrijas 2019.gada 21.marta rīkojuma Nr.1-12/401 “Par valsts materiālo rezervju veidošanu un pārvaldīšanu” 3.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2012.gada 11.decembra noteikumi Nr.839 “Nodrošinājuma valsts aģentūras nolikums” (turpmāk – nolikums) nosaka aģentūras funkcijas, uzdevumus un kompetenci. Aģentūras funkcija valsts materiālo rezervju jomā ir organizēt valsts materiālo rezervju iegādi, uzglabāšanu, atjaunināšanu, uzskaiti, realizāciju, izsniegšanu, iznomāšanu, aizdošanu, norakstīšanu, pārstrādi (utilizāciju) vai apglabāšanu. Lai īstenotu minēto funkciju, aģentūrai noteikts valsts materiālo rezervju pārvaldīšanas jomā:   1. uzskaitīt, uzglabāt, izsniegt, iznomāt un aizdot valsts materiālās rezerves un sagatavot ikgadējo pārskatu par darbībām ar valsts materiālajām rezervēm; 2. izvērtēt atbildīgo valsts materiālo rezervju glabātāju iesniegtos priekšlikumus un sagatavot valsts materiālo rezervju atjaunināšanas plānu kārtējam gadam; 3. veikt un nodrošināt valsts materiālo rezervju atjaunināšanu, tostarp novērtēt un noteikt valsts materiālo rezervju nosacīto cenu, sagatavot atzinumu par valsts materiālo rezervju iespējamo realizāciju; 4. izvērtēt un pieņemt lēmumu par valsts materiālo rezervju atbildīgo glabātāju priekšlikumiem valsts materiālo rezervju norakstīšanai un norakstīt valsts materiālajās rezerves; 5. organizēt no valsts materiālo rezervju nomenklatūras izņemto valsts materiālo rezervju realizāciju, kā arī izņemto un norakstīto valsts materiālo rezervju pārstrādi (utilizāciju) vai apglabāšanu; 6. nodrošināt valsts materiālo rezervju gatavību katastrofu seku likvidēšanas neatliekamo pasākumu veikšanai; 7. apmaksāt izdevumus par valsts materiālo rezervju aprīkojuma pārbaudi un apkopi.   2019.gada 1.janvārī stājās spēkā Valsts materiālo rezervju likums (turpmāk – likums), ar kuru ieviesta jauna valsts materiālo rezervju veidošanas un pārvaldīšanas sistēma, nosakot nozares ministrijai uzdevumus valsts materiālo rezervju jomā, tai skaitā nodrošināt tās vajadzībām uzglabāto valsts materiālo rezervju veidošanu (iegādi un atjaunināšanu) un pārvaldīšanu (uzskaiti, uzglabāšanu, uzturēšanu, izsniegšanu, atsavināšanu, norakstīšanu, inventarizāciju) vai atbilstoši valsts pārvaldes uzdevumu izpildes nodrošināšanu reglamentējošajiem normatīvajiem aktiem nozares ministrija minētos uzdevumus pilnībā vai daļēji var uzdot veikt valsts vai pašvaldības institūcijai vai komersantam, kā arī nosakot nozares ministrijai administrēt tās vajadzībām nepieciešamo valsts materiālo rezervju iegādei un pārvaldīšanai nepieciešamos finanšu līdzekļus. Nozares ministrijai papildus noteiktajiem uzdevumiem likumā noteikti Iekšlietu ministrijas uzdevumi, tai skaitā sadarbībā ar attiecīgajām nozaru ministrijām sagatavot valsts materiālo rezervju nomenklatūru un, ja nepieciešams, arī izmaiņas tajā, kā arī katru gadu iesniegt Ministru kabinetam informatīvo ziņojumu par iepriekšējā gadā veiktajām darbībām ar valsts materiālajām rezervēm.  Iepriekšējais valsts materiālo rezervju jomas normatīvo aktu regulējums noteica aģentūrai sadarbībā ar atbildīgajiem valsts materiālo rezervju glabātājiem – valsts institūcijām un komersantiem, kuriem uz glabājuma līguma pamata tika nodotas glabāšanā valsts materiālās rezerves (turpmāk – atbildīgais glabātājs), nodrošināt valsts materiālo rezervju glabāšanu, uzskaiti, iegādi, atjaunināšanu, iznomāšanu, aizdošanu, realizāciju un norakstīšanu, kā arī aģentūrai bija noteikts administrēt valsts materiālo rezervju finanšu līdzekļus un sagatavot ikgadējo pārskatu par darbībām ar valsts materiālajām rezervēm iepriekšējā gadā.  Lai īstenotu jaunajā likumā nozaru ministrijām noteiktos uzdevumus valsts materiālo rezervju pārvaldīšanas jomā, aģentūra ir nodevusi nozaru ministriju noteiktai par valsts materiālo rezervju pārvaldīšanu atbildīgai institūcijai attiecīgās nozares ministrijas vajadzībām uzglabātās valsts materiālās rezerves.  Savukārt, lai īstenotu jaunajā likumā Iekšlietu ministrijai noteiktos uzdevumus valsts materiālo rezervju jomā, Iekšlietu ministrija 2019.gada 21.martā ar rīkojumu Nr.1-12/401 “Par valsts materiālo rezervju veidošanu un pārvaldīšanu” uzdevusi aģentūrai centralizēti veikt valsts materiālo rezervju iepirkumus un atsavināšanu, sagatavot valsts materiālo rezervju nomenklatūru, kā arī izmaiņas tajā un sagatavot informatīvo ziņojumu par iepriekšējā gadā veiktajām darbībām ar valsts materiālajām rezervēm. Savukārt valsts materiālo rezervju resursi to turpmākai pārvaldīšanai nodoti Iekšlietu ministrijas noteiktām par valsts materiālo rezervju pārvaldīšanu atbildīgām institūcijām, kas ir atbildīgas par tām nepieciešamo valsts materiālo rezervju iegādes un atjaunināšanas plānošanu, valsts materiālo rezervju uzskaiti, izsniegšanu, uzglabāšanu, uzturēšanu, norakstīšanu un inventarizāciju.  Ievērojot minēto, ir izstrādāts projekts ar mērķi precizēt nolikumā noteiktās aģentūras darbības valsts materiālo rezervju jomā atbilstoši deleģējumam, nodrošinot iekšlietu nozarei noteikto uzdevumu izpildi valsts materiālo rezervju veidošanā un pārvaldīšanā atbildoši Valsts materiālo rezervju likumā noteiktajam.  Projekts paredz šādas izmaiņas nolikumā:   1. noteikt, ka aģentūra organizē Iekšlietu ministrijas un tās padotībā esošo iestāžu (turpmāk – iestādes) vajadzībām nepieciešamo valsts materiālo rezervju iegādes un iestāžu pārvaldīšanā esošo valsts materiālo rezervju atsavināšanu; 2. precizēt aģentūras uzdevumus, nosakot, ka aģentūra valsts materiālo rezervju veidošanas un pārvaldīšanas jomā: 3. veic iestāžu vajadzībām nepieciešamo valsts materiālo rezervju iegādi saskaņā ar Iekšlietu ministrijas centralizēto iepirkumu plānu kārtējam gadam;   Plānotās valsts materiālo rezervju iegādes, tai skaitā iegādes valsts materiālo rezervju atjaunināšanas nolūkā, tiks iekļautas Iekšlietu ministrijas centralizēto iepirkumu plānā. Aģentūra iepirks centralizēti normatīvajos aktos par publisko iepirkumu veikšanu noteiktajā kārtībā iestāžu vajadzībām nepieciešamās valsts materiālās rezerves saskaņā ar apstiprināto Iekšlietu ministrijas centralizēto iepirkumu plānu. Atsevišķs valsts materiālo rezervju iegādes plāns netiks sagatavots.   1. veic iestāžu pārvaldīšanā esošo valsts materiālo rezervju atsavināšanu;   Iestāžu pārvaldīšanā esošās valsts materiālās rezerves, kas būs aizstātas ar attiecīgiem jauniem materiāliem resursiem, vai arī, kas būs izslēgtas no valsts materiālo rezervju nomenklatūras un būs zaudējušas valsts materiālo rezervju statusu, aģentūra centralizēti atsavinās, organizējot to pārdošanu normatīvajos aktos par publiskas personas mantas atsavināšanu noteiktajā kārtībā.   1. sagatavo ikgadējo informatīvo ziņojumu par iepriekšējā gadā veiktajām darbībām ar valsts materiālajā rezervēm;   Aģentūra apkopos nozaru ministriju un iestāžu sniegtos pārskatus par iepriekšējā gadā veiktajām darbībām ar valsts materiālajām rezervēm un sagatavos iesniegšanai Ministru kabinetā ikgadējo informatīvo ziņojumu par iepriekšējā gadā veiktajām darbībām ar valsts materiālajām rezervēm.   1. sagatavo valsts materiālo rezervju nomenklatūru un izmaiņas tajā.   Aģentūra apkopos nozaru ministriju un iestāžu sniegtos priekšlikumus par izmaiņām valsts materiālo rezervju nomenklatūrā un sagatavos valsts materiālo rezervju nomenklatūru iesniegšanai apstiprināšanai Ministru kabinetam. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Nodrošinājuma valsts aģentūra. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nodrošinājuma valsts aģentūra. |
| 2. | Tiesiskā regulējuma ietekme uz tautsaimniecību un administratīvo slogu | Projekts paredz, ka samazināsies administratīvais slogs valsts materiālo rezervju pārvaldīšanas procesā, jo turpmāk aģentūra neuzglabās valsts materiālās rezerves, līdz ar to samazināsies darba apjoms saistībā ar valsts materiālo rezervju uzskaiti, glabāšanu, norakstīšanu un inventarizāciju, tomēr aģentūra turpinās centralizēti iepirkt un atsavināt iekšlietu nozares vajadzībām nepieciešamās valsts materiālās rezerves, apkopos nozaru ministriju ikgadējos pārskatus un sagatavos informatīvo ziņojumu iesniegšanai Ministru kabinetā, kā arī turpmāk apkopos nozaru ministriju sniegtos priekšlikumus valsts materiālo rezervju nomenklatūras izmaiņām un sagatavos valsts materiālo rezervju nomenklatūru iesniegšanai Ministru kabinetā un kopīgi ar Iekšlietu ministriju nodrošinās procesu koordināciju un atbalsta sniegšanu citām nozaru ministrijām, to noteiktām atbildīgajām institūcijām, un Iekšlietu ministrijas noteiktām par valsts materiālo rezervju pārvaldīšanu atbildīgām institūcijām, kā arī sagatavos starpnozaru prioritārā pasākuma pieteikumu valsts materiālo rezervju veidošanai un pārvaldīšanai nepieciešamo papildu finanšu līdzekļu piešķiršanai. |
| 3. | Administratīvo izmaksu monetārs novērtējums | Samazinoties dublējošu dokumentu (galvenokārt grāmatvedības jomā) apritei, neuzglabājot valsts materiālās rezerves, aģentūrai samazināsies administratīvās izmaksas. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība netiek plānota.  Projekts pēc izsludināšanas valsts sekretāru sanāksmē ir pieejams Ministru kabineta tīmekļvietnē [www.mk.gov.lv](http://www.mk.gov.lv). |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Priekšlikumu nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Iekšlietu ministrija, Nodrošinājuma valsts aģentūra. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Jaunas funkcijas un uzdevumi netiek radīti, jaunas institūcijas netiks veidotas. Projekts paredz uzdevumu pārņemšanu nozares ietvaros un projekta izpilde tiks nodrošināta nozares esošo cilvēkresursu ietvaros. |
| 3. | Cita informācija | Nav. |

Iekšlietu ministrs Sandis Ģirģens

Vīza: valsts sekretārs Dimitrijs Trofimovs

09.07.2019 13:56

1370

Rudzite 26698094

ilze.rudzite@agentura.iem.gov.lv